Audrius Beinorius

Biografija

1988 m. baigė Lietuvos žemės ūkio akademiją žemėtvarkos projektavimą. 1994–1998 m. Kalkutos kultūros institute prie Ramakrišnos misijos studijavo indologiją, budologiją, kalbas (sanskritą, pali, bengali, tibetiečių). 1998 m. filosofijos daktaras. 2002 m. stažavo Orientalistikos institute Oksforde, atliko tyrimą „Ankstyvosios budistinės bendruomenės veikla pagal pali šaltinius“. 2006 m. atliko habilitacijos procedūrą VU.
1992–1994 m. – Lietuvos kultūros fondo administratorius. 1995–1999 m. dirbo Lietuvos kultūros ir meno institute. 1999 m., 2001 m., 2003 m., 2008 m., 2010 m. vykdė mokslinius tyrimus Indijoje. 2003–2004 m. dirbo Tarptautiniame Azijos studijų institute (IIAS) prie Leideno universiteto (Olandija) su Karališkosios Nyderlandų mokslo akademijos J. Gondos vardo grantu. 2005 m. lapkritį – gruodį stažavosi Azijos studijų fakultete, Cornell University (JAV) gavus American Academy of Religion grantą. 2006 m. kovo – balandžio mėn. atliko mokslinį tiriamąjį darbą Japonijoje Nanzano Religijos ir kultūros institute (Nagoja) gavus Japan Foundation Fellowship or Intellectual Exchange paramą. 2008–2009 m. gavęs valstybinį JAV Fulbraito paramą dirbo Religijų studijų departamente prie Brauno universiteto. 2012 metais dirbo mokslinį darbą Prancūzijoje, Sorbonos universitete, filosofijos katedroje. 2013–2014 m. (sausis-vasaris) gavęs Jawaharlal Nehru Universiteto Delyje grantą vykdė mokslinius tyrimus šio universiteto Institute of Advance Studies (JNIAS). 2015 m. vykdė tyrimus Pietų Azijos institute Heidelbergo universitete, 2017 m. – Special Center for Sanskrit Studies, JNU, New Delhi.
Nuo 1996 m. Vilniaus universiteto Orientalistikos studijų centro, Lietuvos muzikos ir teatro akademijos, Vilniaus dailės akademijos,Lietuvos edukologinio universiteto dėstytojas, nuo 2000 m. VU docentas, nuo 2007 m. profesorius. 2004–2014 m. VU Orientalistikos centro direktorius. Šiame universitete bakalauro, magistro ir doktorantūros studijų studentams jo dėstomi kursai: Indijos kultūros bruožai (indologijos įvadas); budizmo sklaida Azijoje; budizmo filosofija ir religija; Indijos religinės tradicijos; Indijos filosofinės sistemos; klasikinė indų psichologija; pali kalba ir literatūra; Indijos modernizmas, lyginamosios religijotyros metodologijos, pokolonijinės studijos, kultūrinė psichologija.
2010–2017 m. VU Konfucijaus instituto įkūrėjas ir direktorius. Nuo 2018 m. Tartu universiteto Religijos ir teologijos instituto Azijos religijų profesorius. Paskaitas ir kursus skaitė Islandijos universitete (Reikjavikas), Maltos universitete, Romos La Sapienza universitete, Heidelbergo universitete, Sofijos universitete, Gento universitete, Džavaharlalio Nehru universitete Delyje, „Dev Sanskriti“ universitete Haridvare.
A. Beinorius yra nuo 2000 m. VU Orientalistikos centre anglų kalba leidžiamo žurnalo „Acta Orientalia Vilnensia“ vyr. redaktorius, žurnalų „История философии“ (Maskva), „Studia Orientalia Tartuensia“ (Estija); „Orientalistika / Oriental Studies" (Latvian University), „International Journal of Indo-Baltic Culture and Studies" (India) „Liaudies kultūra“, „Rytai-Vakarai: komparatyvinės studijos“, „Sovijus“ redkolegijų narys, Amerikos religijų akademijos narys, Tarptautinės budizmo studijų asociacijos narys, Europos šiuolaikinių Pietų Azijos studijų asociacijos, La Societe Europeenne pour l’Astronomie dans la Culture, Lietuvos religijotyrininkų draugijos valdybos, ir kt. narys.

Mokslinė veikla

Mokslinių tyrimų kryptys – klasikinė ir šiuolaikinė Indijos bei Azijos filosofija ir religijos, budizmo istorija, lyginamoji religijotyra, kultūrinė psichologija, orientalistikos istorija, Azijos tradicinė psichologija, lyginamoji kultūrologija, astrologijos ir divinacinių praktikų istorija, viduramžių Indijos filosofija ir religija, Pali budizmas, ankstyvoji jogačaros mokykla, hinduizmo ir budizmo recepcija Vakaruose, ezoteriniai Vakarų sąjūdžiai Indijoje.
A. Beinorius parašė virš 80 mokslinių straipsnių, tris monografijas, dvi mokomąsias medžiagas, verčia iš anglų, rusų, vokiečių, prancūzų, pali kalbų ir sanskrito.